Man kom af op ouers se lyke in Brackenfell | Netwerk24
Deur Werner Beukes 17 April 2019 20:53
Die seun van ’n egpaar van Brackenfell het Woensdag op hul bebloede lyke afgekom toe hy vroegoggend by hul huis aangekom het om sy gereedskap te kry.
“Dit is iets waarop jy jouself nooit kan voorberei nie,” het ’n erg getraumatiseerde Izak Nieuwoudt (33) aan Netwerk24 gesê. Hy het omstreeks 07:00 op die lyke van Izak en Gertruide Nieuwoudt, albei 62, afgekom.
Die egpaar het ook twee dogters, Marlise Snyman en Carla de Kok.
“Ek vermoed my pa het my ma geskiet en toe homself. Hulle was baie jare getroud. Ek kan nie glo wat gebeur het nie,” het Nieuwoudt gesê.
“My pa se haelgeweer, wat hy al jare besit, is op die toneel gevind. My ma was in die slaapkamer en my pa in die gang. Ons sou nog die naweek saam Langebaan toe gegaan het.”
Toe ek gister hul huis verlaat het, het ek nog ouers gehad. Nou is hulle nie meer daar nie. Ek word volgende Dinsdag 34 jaar oud. Hoe gaan ek dit vier?
Nieuwoudt is ’n loodgieter en gaan haal elke oggend sy gereedskap by sy ouers se huis in Amanda-straat. Hy het dadelik die polisie ontbied.
“Toe ek gister hul huis verlaat het, het ek nog ouers gehad. Nou is hulle nie meer daar nie. Ek word volgende Dinsdag 34 jaar oud. Hoe gaan ek dit vier?”
Kapt. FC van Wyk, polisiewoordvoerder, het die voorval bevestig en gesê dat dossiere vir ’n moordsaak en ’n geregtelike ondersoek geopen is.
“Niks word uit die huis vermis nie en daar is geen tekens van ’n inbraak nie,” het Van Wyk gesê.
Volgens Kobus Kotze, woordvoerder by Titanium Securitas, ’n sekerheids-en-nooddienstemaatskappy, het die lyke van die egpaar albei op hul mae gelê. “Daar was oral bloed.”